Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af direktiv 64/432/EØF om veterinærpolitimæssige problemer ved handel inden for Fællesskabet med kvæg og svin« () (98/C 235/13)

Rådet for Den Europæiske Union besluttede den 9. marts 1998 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Giuseppe Pricolo til ordfører. Sektionen vedtog sin udtalelse den 12. maj 1998.

Det Økonomiske og Sociale Udvalg vedtog på sin 355. plenarforsamling af 27. og 28. maj 1998, mødet den 27. maj 1998, med 106 stemmer for, 4 imod og 5 hverken for eller imod, følgende udtalelse.

1. Baggrund

1.1. BSE-krisen vakte foruroligelse i befolkningen og underminerede forbrugernes tillid til oksekød og oksekødsprodukter. EU var hurtig til at reagere med lovindgreb, og i april 1997 vedtog Rådet direktiv 97/12/EF. Dette direktiv ajourførte direktiv 64/432/EØF af 26. juni 1964 (om veterinærpolitimæssige problemer ved handel inden for Fællesskabet med kvæg og svin) ved at oprette elektroniske databaser med oplysninger om kvæg og svin samt flytninger heraf.

1.2. Samtidig med vedtagelsen af direktiv 97/12/EF godkendte Rådet den 21. april 1997 forordning (EF) nr. 820/97 om indførelse af en ordning for identifikation og registrering af kvæg og om mærkning af oksekød og oksekødsprodukter.

1.3. Disse instrumenter havde til formål dels at sætte medlemsstaterne i stand til hurtigt og effektivt at udveksle oplysninger om dyrenes identitet, deres flytninger og de berørte bedrifter, dels at indføre øremærkning og pas som et middel til at spore dyrene tilbage til oprindelsesbedriften, -centret eller organisationen.

1.4. Man må huske på, at de to instrumenter, som er snævert forbundet, er en integreret del af systemet til skabelse af de tekniske forudsætninger, der er nødvendige for at sikre en passende kommunikation mellem landmanden og databasen samt fuld udnyttelse af databasen selv.

2. Kommissionens forslag

2.1. Kommissionens foreslåede ændring af direktiv 64/432/EØF går ud på at gøre Den Stående Veterinærkomité (Kommissions-/udvalgsprocedure) ansvarlig for fastsættelse af de gennemførelsesbestemmelser, der skal sikre, at databaserne bliver operationelle.

2.2. Forslaget omhandler således snarere en proceduremæssig ændring end væsentlige ændringer, idet det blot går ud på at inddrage Den Stående Veterinærkomite, et af Kommissionens rådgivende organer, i forvaltningen af dette område.

3. Bemærkninger

3.1. ØSU konstaterer, at de elektroniske databaser, der skal oplyse om dyrenes identitet, bedrifterne og flytninger af dyr, stadig ikke er operationelle ét år efter vedtagelsen af direktiv 97/12/EF og forordning (EF) nr. 820/97.

3.2. Det forhold, at Kommissionen nu foreslår at fastsætte gennemførelsesbestemmelserne for elektroniske databaser for kvæg og svin, giver ØSU det indtryk, at EU's bestemmelser på dette område hidtil ikke er blevet ordentligt gennemført.

3.3. Denne forsinkelse bringer EU-myndighedernes og/eller de nationale myndigheders troværdighed i fare og bidrager næppe til at genskabe forbrugernes tillid.

3.4. ØSU anmoder Kommissionen om at udarbejde en rapport om implementeringen, i hele EU, af direktiv 97/12/EF og forordning (EF) nr. 820/97.

3.4.1. ØSU anmoder desuden om, at interesserede parter sikres passende adgang til det pågældende databasenet. Her tænkes på landbrugs-, handels- og forbrugerorganisationer, som har en særlig interesse, der er anerkendt i deres hjemland.

3.5. Eftersom databaseordningen endnu ikke er blevet ordentlig gennemført, føler ØSU sig nødsaget til at støtte Kommissionens forslag netop for at understrege, at hovedmålet fortsat må være beskyttelse af folkesundheden.

3.5.1. ØSU beklager dog dybt, at de veterinærpolitimæssige bestemmelser om handel inden for Fællesskabet med kvæg, der blev vedtaget i 1997, ikke er blevet fuldt ud implementeret og anmoder Kommissionen om at udarbejde den rapport, der er omtalt i punkt 3.4, og forelægge den for de øvrige EU-institutioner.

Bruxelles, den 27. maj 1998.

Tom JENKINS

Formand for Det Økonomiske og Sociale Udvalg

() EFT C 100 af 2.4.1998, s. 23.